Kliimaministeeriumi poolt liginullenergia referentshooneks nimetatud Loodusmaja ehitab Nordecon ning ehitus algab järgmise aasta alguses. Lepingu järgi kulub ehituseks kaks ja pool aastat.
Tulevase Eesti suurima puithoone Loodusmaja ehitusleping sai teisipäeval allkirjad ja ehitushanke võitnud Nordecon alustab ehitustöödega uue aasta alguses, tõenäoliselt juba jaanuaris.
Loodusmaja rajatakse Tallinnasse Lennusadama naabrusse ja selle suurimaks kasutajaks saab olema loodusmuuseum. Hoone valmib lepingu järgi 2026. aasta suvel ehk kahe ja poole aasta pärast.
Loodumaja ehitamine läheb maksma 54,3 miljonit eurot (ilma käibemaksuta). Tegu saab olema puidust ehitatud liginullenergia hoonega. Kliimaminister Kristen Michali sõnul aitab Loodusmaja ehitamine hoida aastas halduskulusid kokku kuni 700 000 eurot.
Loodusmajas saavad lisaks loodusmuuseumile uued ruumid keskkonnaamet, keskkonnaagentuur, keskkonnainvesteeringute keskus, ministeeriumi infotehnoloogiakeskus ning plaanitav maa- ja ruumiamet.
"Loodusmaja ehitamine annab lähiaastail tööd keerulises olukorras ehitusvaldkonnale, luues puiduvaldkonnas ekspordiks referentsi tulevikuks ning rikastades avalikku ruumi kvaliteetse avaliku taristuga," ütles Michal.
Loodusmaja kompleks hakkab koosnema kolmest hoonest: muuseumi-, doki- ja linnahoone. Nordeconi juhatuse liikme Tarmo Pohlaku sõnul saab ehitus olema ainulaadne kogemus, sest tegu on puitkarkassidega majadega, mis tuleb ehitada mere äärde. "Teatud eripärad ehitustehnilises võtmes tingib hoonete paiknemine Tallinna lahe vahetus läheduses, muutes väljakutsuvaks maa-aluse süvendi ehitustööd savikas pinnases allpool merepinda," märkis ta.
Loodusmaja suletud netopind on planeeritud 24 660 ruutmeetrit. Tegemist saab olema Eesti suurima avalikus kasutuses puithoonega. Praegu on suurim puithoone Tallinna Pelgulinna riigigümnaasium.
Loodusmaja avalikul arhitektuurikonkursil osales 17 tööd ja selle võitis arhitektuuribüroo Kavakava OÜ, arhitektid Siiri Vallner, Indrek Peil, Kristel Niisuke ja Ko Ai.
Toimetaja: Marko Tooming